Worcester F 80 Distinctiones

175 Patientia ad paciendum

Patientia.[[1]](#footnote-1) Ad patiendum mouere debent quatuor: vigor exempli, pudor opprobrii, timor supplicii, amor premii.

¶ De primo, mul-

/fol. 275vb/

tum mouet habere bonos precessores, sicut Stephanum, Laurencium, Jac. 5[:10]: *Exemplum accipite, fratres*, longanimitatis, *laboris,[[2]](#footnote-2) patientiæ, prophetas[[3]](#footnote-3) qui locuti sunt*, etc. Et nota quod tangit hic tres personas multum patientes, scilicet, Job, coniugatum, qui tenet[[4]](#footnote-4) tipum accinorum quia puniebatur in possessione, prole, et carne. Notandum hic si Deus non parcit iusto quomodo[[5]](#footnote-5) parcet impio, Tob. 3[:22], Hanc *tempestatem*. Ideo permisit ei Deus euenire, in posteris daretur. Exemplum paciencie sicut beati, Job 2[:10]. Prophetas secretis divinis assuetos qui tenent tipum contemplatiuorum. Ecce quomodo puniti sunt, Elias, Ysaias. Quod si Deus non parcit sectariis suis, quomodo parcet hostibus suis, [1] Pet. vltimo [5:9]: *Scientes eam quae in mundo est* passionem *vestrae fraternitati fieri*. Et breuiter *omnes qui pie volunt viuere in Christo persecucionem pacientur*, [2] Tim. 3[:12]. Qui cum sanctis volunt gaudere et non pati similes sunt illis, qui cupiunt ouum et obolum. Jesus qui tercius nominatur inter pacientes in predicta auctoritate qui caput est ecclesie tenet tipum prelatorum qui quandoque affliguntur.

¶ De secundo, quod mouere debet est pudor obprobrii, Luc. Vltimo [24:26]: *Oportuit Christum pati, et* sic *intrare in gloriam*. Sic Christus miles non intrauit propriam domum nisi laceratus et ruptus armis, quomodo intrabit vecors voluptuosus, Phil. 3[:7-11] omnia *arbitratus sum*, *ut stercora ut Christum lucrifaciam*, etc., vsque[[6]](#footnote-6) *ex mortuis*. Hoc est contra milites qui magis intendunt spoliis quam preliis. Immo pocius illud, [1] Pet. 4[:1]: *Christo[[7]](#footnote-7) in carne passo, vos eadem cogitatione armamini,* etc. *Qui* patitur *in carne* non curat lasciuiam in carne.

¶ Exemplum in plantis desiccatis que non facile germinant. Nota quam verecundum sit principe intrante prelium milites intrare prostibilum et tabernam.

¶ Tercio, mouet ad patiendum timor supplicii. Necesse est quod culpa puniatur hic uel alibi, sed melius est hic. Exemplum de egro qui patitur membrum inscidi ne moriatur, et fur membrum abscidi ne suspendatur, Eccli. 2[:21]: *Qui timent Dominum custodiunt mandata*. Et [2] Macc. 6[:30]: *Cum a morte possem liberari*, etc. Hoc est contra murmurantes sub flagellis, qui assimilantur praue rote que semper murmurat nisi vngatur, [1] Pet. 4[:15]: *Nemo autem vestrum pa-*

/fol. 276ra/

*tiatur* sicut *fur*, set pocius gratanter de quo Act. 5[:41]: *Ibant gaudentes a conspectu concilii*.

¶ Quarto, mouet amor proprii commodi. Nam patiencia purgat, Eccli. 2[:4-5]: *In humilitate tua patientiam habe, quoniam*, etc. [1] Pet. 3[:17]: *Melius est benefacientes* secundum voluntatem *Dei* *pati, quam malefacientes*, etc.

¶ Item, patiencia consolatur in pena sicut vnctio, Eccli. 1[:29]: *Usque in tempus sustinebit patiens, et postea,* etc. Exemplum de sole qui fugat tenebras, illuminat aerem, comfortat visum, [2] Cor. 1[:5]: *Sicut[[8]](#footnote-8) abundant in nobis passiones Christi: ita*, etc.

¶ Item patientes Deus iuuat. Exemplum de patre qui promittit filium[[9]](#footnote-9) verberari in torneamento sed postmodum iuuat, [1] Cor. 10[:13]: *Fidelis Deus, qui non patitur vos temptari supra id quod postestis.* Exemplum de aurifabro qui primo malleat metallum et tandem producit vas preciosum, [1] Pet. vltimo [5:10]: *Deus omnis gratie qui vocauit nos in eternum*. Et Jac. 1[:4]: *Patientia opus perfectum habet*.

¶ Item patientes sublimantur in gloria, Rom. 8[:18]: *Non sunt condigne passiones huius temporis,* etc. Omnes enim qui hic habuerunt victoriam tunc habebunt coronam. Exemplum de latrone, Luc. penultimo [23:41, 43] qui postquam dixit, *Nos quidem,* *digna factis* *recipimus.* Statim audiuit, *Hodie mecum eris in paradiso*, quasi, de patibulo translatus ad palacium, Matt. 5[:10]: *Beati qui persecutionem patiuntur propter iustitiam*. Legitur de quodam philosopho, qui cuidam improparanti sibi respondet, Tu dedicisti maledicere, ego dedici maledicta contempnere. Item, legitur quod Socrates, semel per viam transiens percussus fuit in capite. Sed aliud non dixit quam quod graue hominibus erat quod ignorant quando debent armati procedere quando non. Nam si hunc ictum prescinisse caput meum operuissem. Item, legitur de eodem quod nupsit gratis duabus litigiosissimis mulierculis, et interogatus ab amicis cur sic fecisset, respondet ut discam in domo qualis esse debeam in foro. Item, narrat de eodem, Hieronimus, *Contra Jouinianum*, quod post multa conuicia ab vxore recepta, perfusus est vrina eius. Et tunc solum respondit, sciebam quod post tot tonitrua sequeretur pluuie.

¶ Igitur, paciencia seruanda est in persecucione inimicorum, in correctione superiorum, in amissione fortuitorum, et in immissione langorum. De

/fol. 276rb/

primo per patienciam frangitur impetus aduersancium, quemadmodum opposito rei mollis deludit ictum machine muri vrbis dissoluantur, Prou. 15[:1]: *Responsio mollis frangit iram*. Arbor corilus quanto magis percutitur plus dilatatur, Psal. [4:2]: *In tribulatione dilatasti mihi*. Cogitet ergo flagellatus si meruit flagellari et tunc murmuret. Recogitet dictum Christi, Matt. [5: 10]: *Beati qui* *persecutionem patiuntur* *propter justitiam*.

¶ Secondo, necessaria est patiencia ad correcciones, sicut bos magis trahit ad illam partem qua stimulatur. Et testudo cum tangitur retrahit coruna.

¶ Tercio, necessaria est patientia in amissione temporalium, sicut patet de Job. Ideo legitur in *Vitis patrum*, quod quidam rapuit a sene asinum suum et dedit ei alapam. Senex vero optulit ei aliam maxillam pro alia alapa rapienda. Et vt melius asinus duceretur tradidit ei capistrum. Vnde et demon exiens clamauit dicens, A patiencia victus sum, Rom. 12[:21]: *Noli vinci a malo, sed vince in* *bono malum.*

¶ Quarto, necessaria est paciencia sub infirmitate. Nam infirmitas est ex vna parte purgatorium culpe, ex alia parte dicitur vinculum et retinaculum quo cohibetur homo ne ruat in ignem luxurie aut in aquam gule.[[10]](#footnote-10)

¶ Item, paciencia consistit in sustinencia contumeliarum quo ad verba, in perpessione penarum quo ad corpora. In remissione iniuriarum quo ad corda.

¶ De primo, exemplum in *Polichronicon* libro 3. De Octoviano qui respondit cuidam improperanti sibi de tirannide. Si, inquit, tirannus essem,[[11]](#footnote-11) hoc non diceres. Item Deus ad hoc flagellat vt corrigat vt remuneret, Heb. 12[:5-6]: *Fili, noli negligere disciplinam Domini*, et sequitur, *castigat omnem filium quem recipit*. Vbi dicit *Glossa*, Si exceptus es a flagellarum disciplina, exceptus es a numero filiorum. Vnde Augustinus, sicut terrenus paterfamilias illum filium quem vult hereditare,[[12]](#footnote-12) quociens derelinquit flagellat, sed seruum delinquentem mercede punit. Sic modo Deus paterfamilias ad celestem hereditatem preordinatos flagellat per infirmitates recordia. Figura est in Esth. 5[:2]: Rex Assuerus *virgam auream* ad eos quos saluare decreuit clementis extendit vt ea de *osculata*. Sic saluarentur, etc. Vult etiam Deus vt

/fol. 276va/

hic tribulemur quo alibi consolemur. Figura huius, Luc. 16[:25]: *Abraham* respondit diuiti dampnato, *Recordare quia recipisti bona in vita tua*, etc. Et hec recordacio continue habenda est. Exemplum de mercatoribus quot pericula sustinent propter lucrum temporale multo magis nos debemus per eternis.

1. Patientia ] Lambeth begins: Ad paciendum mouere … with the “A” capitalized. [↑](#footnote-ref-1)
2. laboris ] Lambeth, F 128 *corr.* labore F 80. [↑](#footnote-ref-2)
3. prophetas ] F 128 *corr.* prophetarum F 80, Lambeth. [↑](#footnote-ref-3)
4. tenet ] *add*. per F 80. [↑](#footnote-ref-4)
5. quomodo ] *add.* ~~non~~ F 80. [↑](#footnote-ref-5)
6. usque ] F 128 *om*. F 80, Lambeth. [↑](#footnote-ref-6)
7. Christo ] Lambeth, F 128 *corr*. quo F 80. [↑](#footnote-ref-7)
8. sicut ] *add.* sicut F 80. [↑](#footnote-ref-8)
9. filium ] *add*. filiumF 80. [↑](#footnote-ref-9)
10. At this juncture F 128 notes: De quo vide supra, capitulo [175] Infirmitas. [↑](#footnote-ref-10)
11. essem ] Lambeth, F 128 *corr*. prem F 80. [↑](#footnote-ref-11)
12. hereditare ] *add*. ~~quos~~ F 80. [↑](#footnote-ref-12)